'n Egpaar gaan na verwagting Maandag in die Pretoria-Noord-landdroshof verskyn nadat adjudant-offisier Ben Strydom, 'n polisiespeurder, doodgeskiet is terwyl hy aan diens was.
Maroela Media het vroeër berig Strydom (47) het as speurder by die Sinoville-polisiestasie gewerk. Hy en 'n kollega wou omstreeks 10:00 die 64-jarige verdagte by sy huis in Montanapark in hegtenis neem in verband met verskeie aanklagte van bedrog.
Na wat verneem word, het daar 'n bakleiery uitgebreek waartydens Strydom noodlottig gewond is. Hy is op die toneel dood. Die verdagte het ook na Strydom se kollega geskiet, voordat hy in sy voertuig gespring en weggejaag het.
Die ander beampte is nie beseer nie. Die beampte het hulp ontbied en die Sinoville-polisie het die verdagte sowat 15 minute later op die Moloto-pad aangekeer. Die man het van die pad afgetrek, die vuurwapen op homself gerig en probeer selfmoord pleeg. Hy het homself vermoedelik in die kop geskiet. Hy is onder polisiebewaking na 'n hospitaal geneem vir verdere behandeling.
Die verdagte se vrou (47) is kort na die skietery ook op aanklag van bedrog in hegtenis geneem
Beeld het vroeër berig die egpaar het glo 'n toerisme-onderneming bedryf wat veral bejaardes ingedoen het. Hulle het glo deposito's van verskeie vakansiegangers geneem, die vakansie gekanselleer en dan met die slagoffers se geld verdwyn. Die egpaar het glo ook in twee Afrikaanse koerante en op die radio adverteer, maar nie daarvoor betaal nie.
Dis net erg vir my van die arme bejaardes wat ingedoen is. Hulle wou dalk ook 'n ou vakansietjie hê en het al hul geldjies wat hul ekstra kon afknyp aan hierdie skobbejakke oorbetaal en seker so uitgesien… Hoe DOEN mens sulke goed aan veral die wat juis gewoonlik min het! Die feit dat die jafel gewapen was en geskiet het omdat hy gearresteer sou word, wys al klaar hulle is mos skuldig! Jammer aan die familie van die oorledene wat sy werk gedoen het en so moes sterf.
Met hierdie sombere bostaande berig, mag dit gepas wees om aan Hercules se ouers, sussies, familie en vriende baie sterkte, troos, berusting en vrede toe te wens?
Julle is in ons gebede met Hercules se begrafnis om 11:00 vandag. Weet dat ons Vader by jul sal wees.
Vader, in U groot genade, hou U kinders asseblief styf vas? Dankie dat U elkeen sal ondersteun in hierdie verskriklike moeilike tyd.
Vader, daar waar die routydperk aangebreek het, dankie dat U saam met elkeen die pad sal loop en dat U sal sorg dat elkeen heel anderkant sal uitkom.
Weet iemand dalk wie is die ondersoekbeampte in hierdie aangeleentheid? My skoonma en haar skoonsuster is September 2013 amper ingedoen, gelukkig kon ons met baie drama en groot baklei die geld uit Hendrik/Johan uitkry. Ek het nog al die korrespondensie en bankbesonderhede, die geld is destyds uit Renette se rekening oorbetaal en nie Zambezi Toere s'n nie, dit het destyds al vir ons verdag voorgekom dat al die geld geskuif word na 'n ander rekening toe. Hierdie "toere" is spesifiek gemik op pensioenarisse, mag hierdie mense die straf kry wat hulle toekom.